CELEX: 32010D1203(02)
Language: da
Date: 2010-11-02 00:00:00
Title: Kommissionens afgørelse af 2. november 2010 om oprettelse af Det Europæiske Multi-stakeholderforum for Elektronisk Fakturering (e-fakturering)

3.12.2010   
            
            
               DA
            
            
               Den Europæiske Unions Tidende
            
            
               C 326/13
            
         KOMMISSIONENS AFGØRELSE
   af 2. november 2010
   om oprettelse af Det Europæiske Multi-stakeholderforum for Elektronisk Fakturering (e-fakturering)
   2010/C 326/07
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde og
   ud fra følgende betragtninger:
   
               (1)
            
            
               Europa 2020-strategien, som beskrevet i Kommissionens meddelelse »Europa 2020: En strategi for intelligent, bæredygtig og inklusiv vækst«, skitserer en vision for den europæiske sociale markedsøkonomi i det 21. århundrede, hvor de økonomiske og sociale fordele ved et digitalt samfund udnyttes fuldt ud.
            
         
               (2)
            
            
               Et af flagskibsinitiativerne i Europa 2020-strategien, der er beskrevet i Kommissionens meddelelse »En digital dagsorden for Europa« (1), lægger stor vægt på at etablere et indre digitalt marked ved at fjerne de lovgivningsmæssige og tekniske hindringer, der forhindrer, at borgerne opnår det fulde udbytte af et sådant marked.
            
         
               (3)
            
            
               Som følge af den tætte forbindelse mellem fakturerings- og betalingsprocesser vil skabelsen af det fælles eurobetalingsområde (SEPA) kunne udgøre en affyringsrampe for interoperable europæiske e-faktureringsordninger. Disse ordninger kan være til gavn for virksomheder og udbydere af finansielle tjenesteydelser gennem øget effektivitet og automatisering af forsyningskæder.
            
         
               (4)
            
            
               Rådets direktiv 2006/112/EF om det fælles merværdiafgiftssystem (2) kræver, at medlemsstaterne fra den 1. januar 2013 skal følge princippet om ligebehandling af papirfakturaer og e-fakturaer.
            
         
               (5)
            
            
               Kommissionens meddelelse (3)»Udnyttelse af fordelene ved elektronisk fakturering i Europa« foreslår oprettelsen af et europæisk multi-stakeholderforum, der skal bistå Kommissionen med at koordinere aktioner på medlemsstatsniveau og identificere foranstaltninger på EU-niveau, der kan fremme en massiv udbredelse af e-fakturering.
            
         
               (6)
            
            
               Det er derfor nødvendigt at nedsætte en ekspertgruppe på området e-fakturering og definere dens opgaver og struktur.
            
         
               (7)
            
            
               Gruppens vigtigste opgave vil være at overvåge udbredelsen af e-fakturering og hjælpe med til at udvikle markedet for e-fakturering i alle medlemsstaterne. Den bør samarbejde med de nationale multi-stakerholderfora og lægge særlig vægt på de grænseoverskridende aspekter ved e-fakturering og udbredelsen af e-fakturering blandt små og mellemstore virksomheder.
            
         
               (8)
            
            
               Det Europæiske Multi-stakeholderforum for Elektronisk Fakturering bør bestå af delegerede fra nationale fora og repræsentanter for europæiske sammenslutninger som brugersammenslutninger, CEN, Den Europæiske Centralbank (ECB) og artikel 29-arbejdsgruppen om databeskyttelse.
            
         
               (9)
            
            
               For så vidt angår forummet bør der fastsættes regler for medlemmernes videregivelse af oplysninger, uden at dette i øvrigt berører Kommissionens sikkerhedsforskrifter som omhandlet i bilaget til Kommissionens afgørelse 2001/844/EF, EKSF, Euratom (4).
            
         
               (10)
            
            
               Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (5).
            
         
               (11)
            
            
               Der bør fastsættes en gyldighedsperiode for denne afgørelse. Kommissionen vil til sin tid overveje, om det er hensigtsmæssigt at forlænge den —
            
         BESTEMT AFGØRELSE:
   Artikel 1
   Genstand
   Herved oprettes Det Europæiske Multi-stakeholderforum for Elektronisk Fakturering (e-fakturering), herefter benævnt »forummet«.
   Artikel 2
   Opgaver
   1.   Forummet har til opgave:
   
               a)
            
            
               at bistå Kommissionen med at overvåge udviklingen af markedet for e-fakturering og udbredelsen af e-fakturering i industri- og tjenesteydelsessektorer i alle medlemsstaterne
            
         
               b)
            
            
               at sørge for, at der sker en udveksling af erfaringer og god praksis, der letter fremkomsten af interoperable e-faktureringsløsninger
            
         
               c)
            
            
               at påpege opståede problemer, især med hensyn til transaktioner på tværs af grænserne, og foreslå egnede løsninger
            
         
               d)
            
            
               støtte og overvåge arbejde, der skal føre til indførelsen af en standarddatamodel for e-fakturaer.
            
         2.   Ved løsningen af sine opgaver tager forummet hensyn til resultaterne af tidligere aktiviteter, eksisterende arbejde og løsninger, navnlig vedrørende de retlige rammer, forretningsmæssige krav og tekniske standarder, inden for e-fakturering i den offentlige og private sektor.
   Artikel 3
   Høring
   Kommissionen kan høre gruppen om spørgsmål vedrørende:
   
               a)
            
            
               Andre lovgivningsmæssige initiativer, der bør tages på EU-plan for at tage fat på de resterende hindringer for udbredelse af e-fakturering.
            
         
               b)
            
            
               Forretningsprocesser i den finansielle forsyningskæde, som vil kunne fremme udbredelsen af e-fakturering, især inden for områderne betalinger og et fælles eurobetalingsområde (SEPA).
            
         
               c)
            
            
               Nationale aktioner og EU-aktioner til støtte for indførelsen af e-fakturering, især i små og mellemstore virksomheder.
            
         Artikel 4
   Sammensætning
   Forummet skal bestå af 63 medlemmer:
   
               a)
            
            
               to medlemmer pr. nationalt multi-stakeholderforum
            
         
               b)
            
            
               seks medlemmer fra europæiske sammenslutninger, der repræsenterer forbrugerne, små og mellemstore virksomheder og store selskaber
            
         
               c)
            
            
               én repræsentant for henholdsvis Den Europæiske Standardiseringsorganisation (CEN), Den Europæiske Centralbank (ECB) og artikel 29-arbejdsgruppen om databeskyttelse (6).
            
         Artikel 5
   Medlemskab — udnævnelse
   1.   Kommissionen udnævner medlemmer til forummet i henhold til følgende:
   
               1)
            
            
               De i artikel 4, litra a), omhandlede medlemmer udnævnes på grundlag af indstillinger fra medlemsstaterne. Disse medlemmer udnævnes som repræsentanter for de nationale multi-stakeholderfora.
            
         
               2)
            
            
               De i artikel 4, litra b), omhandlede medlemmer udnævnes som repræsentanter for de organisationer, der er nævnt i artikel 4, litra b). Kommissionens tjenestegrene vil sikre afbalanceret repræsentation for disse stakeholdergrupper.
            
         
               3)
            
            
               De i artikel 4, litra c), omhandlede repræsentanter udnævnes på grundlag af forslag fra henholdsvis CEN, ECB og artikel 29-arbejdsgruppen om databeskyttelse.
            
         2.   Medlemmerne udnævnes for en periode på tre år.
   3.   Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke overholder bestemmelserne i denne artikels stk. 1 eller i traktatens artikel 339, kan udskiftes i den resterende del af deres mandatperiode.
   4.   Navnene på de medlemmer, der er omhandlet i artikel 4, offentliggøres i Kommissionens register over ekspertgrupper og lignende enheder.
   5.   Indsamling, forvaltning og offentliggørelse af personoplysninger finder sted i overensstemmelse med forordning (EF) nr. 45/2001.
   Artikel 6
   Funktionsmåde
   1.   Forummets formandskab varetages af en repræsentant for Kommissionen.
   2.   Kommissionens repræsentant kan efter behov invitere eksterne eksperter med specifik viden om et emne på dagsordenen til at deltage i forummets arbejde. Kommissionens repræsentant kan desuden give observatørstatus til enkeltpersoner, organisationer, som defineret i regel 8, stk. 3, i de horisontale regler om ekspertgrupper og kandidatlande.
   3.   Medlemmerne af forummet samt de indbudte eksperter og observatører skal overholde reglerne om behandling af fortrolige oplysninger, som følger af traktaterne og gennemførelsesbestemmelserne hertil samt Kommissionens sikkerhedsforskrifter vedrørende beskyttelse af EU's klassificerede oplysninger i bilaget til afgørelse 2001/844/EF, EKSF, Euratom. Hvis de tilsidesætter disse forpligtelser, kan Kommissionen træffe alle relevante foranstaltninger.
   4.   Forummets møder afholdes i Kommissionens lokaler. Sekretariatsopgaverne varetages af Kommissionen. Andre tjenestemænd i Kommissionen med interesse i de emner, der behandles, kan deltage i forummets møder.
   5.   Gruppen fastsætter selv i nødvendigt omfang sin forretningsorden på grundlag af Kommissionens standardforretningsorden.
   6.   Kommissionen offentliggør relevante oplysninger om forummets aktiviteter enten i registret eller via et link fra registret til et særligt websted.
   7.   Ved udløbet af forummets mandat udarbejder Kommissionen en rapport om de resultater, der er opnået af forummet. Rapporten gøres offentligt tilgængelig.
   Artikel 7
   Mødeudgifter
   1.   Der ydes ikke vederlag for det arbejde, der udføres af deltagerne i forummets arbejde.
   2.   Deltagernes rejse- og opholdsudgifter i forbindelse med forummets aktiviteter refunderes af Kommissionen i overensstemmelse med de i Kommissionen gældende bestemmelser.
   3.   Disse udgifter refunderes inden for rammerne af de disponible midler, der afsættes til formålet som led i den årlige procedure for tildeling af ressourcer.
   Artikel 8
   Anvendelse
   Denne afgørelse anvendes indtil den 31. december 2013.
   
      Udfærdiget i Bruxelles, den 2. november 2010.
      
         
            På Kommissionens vegne
         
         Michel BARNIER
         
            Medlem af Kommissionen
         
      
   
   
      (1)  KOM(2010) 45.
   
      (2)  EUT L 347 af 11.12.2006, s. 1.
   
      (3)  COM(2010) 712.
   
      (4)  EFT L 317 af 3.12.2001, s. 1.
   
      (5)  EFT L 8 af 12.1.2001, s. 1.
   
      (6)  Direktiv 95/46/EF, EFT L 281 af 23.11.1995, s. 31.